**Octombrie în strai de plumb**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- La ceas târziu, nori plumburii, în poartă,

Bat cu piciorul, parc-ar vrea s-o spargă,

Iar liniștea întinsă pe o targă

Se plânge de furtună că o ceartă.

Afară-i întuneric și pe stradă

Se-mpleticesc năluci în dans homeric,

Când ploaia cântă cu acces coleric

Și vrea să-nceapă înc-o cruciadă.

Doar eu te-aștept pe vremea asta sumbră

Să-ți împletesc din fulgere năframă,

Plumbul din cer chiar dacă face-o dramă

Nu poate pune dragostea-n penumbră.

- E greu s-ajung cu gândul pân’ la tine,

Deşi visez că-n casa ta de sticlă,

Ascuns de pământeni, pe ‘nalta chiclă,

Stai lângă foc şi sorbi din vin rubine.

Eşti mult prea trist, când guşti melancolia...

Din clinchetul paharului cristalul

Străpunge ca o lamă piedestalul

Pe care ploaia-şi scrie poezia.

De-aş fi c-o vară, două mai aproape

Aş strânge-un pumn de vise să-ndulcească

Pelinul strâns în rană sufletească

Din care cerul vine să se-adape.

Ioan Grigoraș Liliana Trif